Verlig, maar hartseer ná uitleweringTool Wessels (53) en sy dogters Jana (links) en Annelie. (Foto: verskaf) Drie van die Wes-Kaapse boer Tool Wessels (53) se vermeende moordenaars is eindelik na Suid-Afrika uitgelewer en sal nou teregstaan weens die plaasaanval wat dié eggenoot en pa van twee in 2019 geëis het. Tool se dogter Annelie (26) sê sy, haar ma, Liezel, en sussie, Jana, is “verlig” dat die verdagtes eindelik uitgelewer kon word. “Ons is natuurlik dankbaar dat dinge eindelik tot ’n punt kom sodat geregtigheid vir pappa kan geskied. Dit is wel nie lekker nie. Alles word nou weer opgehaal en ons word weer met die hele situasie gekonfronteer.” Tool is in Mei 2019 op sy plaas Kapteinsdrift naby Bonnievale doodgeskiet nadat vier mans hom en Liezel vermoedelik op hul plaas ingewag het. Drie van die vier verdagtes is Maandag – meer as drie jaar ná die aanval – by die Maseru-grens in Lesotho uitgelewer en in hegtenis geneem. Die uitlewerings is deur Interpol gefasiliteer. Tool en Liezel Wessels. Foto: Verskaf Annelie sê sy is eers Dinsdag die nuus oor die verdagtes se uitlewering meegedeel. “Ek dink my ma het al vroeër geweet, maar ons het eers gister gehoor.” Annelie sal egter nié in die landdroshof in Bonnievale wees wanneer die drie verdagtes binne die volgende paar dae in die beskuldigdebank verskyn nie. Sy sal wél in die hof wees sou haar ma vorentoe in die hof moet getuig. “Ek sal net gaan om my ma te ondersteun.” Liezel het destyds pas teruggekeer van ŉ atletiekoefening en Tool het werkers op die dorp gaan aflaai toe hulle vroegaand op hul plaas oorval is. Liezel is tydens die aanval gemartel, maar het dit oorleef. Annelie en Jana se ma het egter intussen ten volle herstel en reeds maande ná die aanval na Kapteinsdrift teruggekeer waar haar en Tool se twee dogters grootgeword het. “Sy boer en sy is op die plaas,” het Annelie vanoggend aan Maroela Media bevestig. “Dit gaan onder omstandighede goed met haar.” Annelie, ’n jong werkende, en Jana, ’n 23-jarige universiteitstudent, kom ook nog gereeld op die plaas. “Ons probeer gereeld huis toe gaan en dit is vir ons lekker om op die plaas te gaan kuier.” Annelie sê haar familie praat gereeld oor haar pa. “Ons groter familie kuier gereeld saam en praat baie oor pappa. As daar enigiets opwindend of lekker gebeur, sal iemand altyd sê: ‘Sjoe, Tool sou dit nou geniet het’ of ‘hy sou nou so lekker gelag het’.”